SELETUSKIRI

1.ETTEPANEKU TAUST

•Ettepaneku põhjused ja eesmärgid

6. aprillil 2016 võttis komisjon vastu teatise pealkirjaga „Euroopa ühise varjupaigasüsteemi reformimine ja seaduslike võimaluste parandamine Euroopasse jõudmiseks“, milles on määratud kindlaks komisjoni prioriteedid Euroopa ühise varjupaigasüsteemi täiustamisel. Komisjon teatas Euroopa Ülemkogu üleskutsete peale, et ta reformib järk-järgult liidu olemasoleva raamistiku, töötades välja jätkusuutliku ja õiglase süsteemi varjupaigataotlejate eest vastutava liikmesriigi kindlaksmääramiseks, tugevdades Eurodac-süsteemi, saavutades ELi varjupaigasüsteemi ühtsema kohaldamise, hoides sellega ära teisese rände, ning andes ELi Varjupaigaküsimuste Tugiametile (EASO) suuremad volitused. Käesolev ettepanek esitatakse Euroopa ühise varjupaigasüsteemi reformi esimese paketi osana koos kahe teise ettepanekuga, nimelt ettepanekuga reformida Dublini süsteemi ja ettepanekuga reformida Eurodac-süsteemi.

Käesoleva ettepaneku eesmärk on tugevdada EASO rolli ja muuta EASO ametiks, mis hõlbustab Euroopa ühise varjupaigasüsteemi rakendamist ja parandab selle toimimist. Alates oma kohustuste täitma asumisest 2011. aastal on EASO pidevalt aidanud liikmesriikidel kohaldada kehtivaid eeskirju ja parandada olemasolevate vahendite toimimist. Amet on omandanud kogemusi ja pälvinud usalduse tänu oma tööle liikmesriikidevahelise praktilise koostöö vallas ja liikmesriikide toetamisel Euroopa ühisest varjupaigasüsteemist tulenevate kohustuste täitmisel. EASO võetud ülesanded on aja jooksul järk-järgult arenenud, et rahuldada liikmesriikide ja Euroopa ühise varjupaigasüsteemi kui terviku üha kasvavaid vajadusi. Liikmesriigid tuginevad järjest enam ameti pakutavale operatiiv- ja tehnilisele abile. Amet on suurendanud oma teadmisi ja kogemusi varjupaigavaldkonnas ning selle asemel, et lasta ametil tugineda jätkuvalt peamiselt liikmesriikide pakutavale teabele ja erialateadmistele, on aeg muuta see iseseisvaks eksperdikeskuseks.

Komisjoni meelest on amet üks vahendeid, mida on võimalik kasutada selleks, et tõhusalt kõrvaldada Euroopa ühise varjupaigasüsteemi struktuursed puudused, mida on veelgi süvendanud rändajate ja varjupaigataotlejate massiline ja kontrollimatu saabumine Euroopa Liitu, eriti viimasel aastal. Ei ole tõenäoline, et Euroopa ühist varjupaigasüsteemi õnnestub reformida, andmata ametile volitusi, mis vastavad reformiga kaasnevatele nõudmistele. On oluline varustada amet vahenditega, mis on vajalikud liikmesriikide abistamiseks kriisiolukordades, kuid veelgi tähtsam on luua kindel õigus-, operatiiv- ja praktiline raamistik, et amet saaks tugevdada ja täiendada liikmesriikide varjupaiga- ja vastuvõtusüsteeme.

Selle arengu kajastamiseks nimetatakse Euroopa Varjupaigaküsimuste Tugiamet käesolevas ettepanekus ümber Euroopa Liidu Varjupaigaametiks. Käesolevas ettepanekus sätestatud suuremad volitused muudavad EASO täieõiguslikuks ametiks, mis suudab anda liikmesriikidele vajalikku operatiiv- ja tehnilist abi, suurendada praktilist koosööd ja teabevahetust liikmesriikide vahel, toetada rahvusvahelise kaitse taotluste jätkusuutlikku ja õiglast jaotamist, jälgida ja hinnata Euroopa ühise varjupaigasüsteemi rakendamist ning liikmesriikide varjupaiga- ja vastuvõtusüsteemide suutlikkust ning võimaldada ühtlustada kogu liidus rahvusvahelise kaitse taotluste hindamist.

•Kooskõla poliitikavaldkonnas kehtivate sätetega

19. veebruaril 2016 otsustas Euroopa Ülemkogu, et tuleb liikuda edasi ELi olemasoleva raamistiku reformimisega, et tagada inimlik ja tõhus varjupaigapoliitika. Oma 6. aprilli 2016. aasta teatises väitis komisjon, et liidu rände- ja varjupaigapoliitika üldeesmärk on loobuda süsteemist, mis oma ülesehituse või puuduliku rakendamise tõttu asetab teatavatele liikmesriikidele ebaproportsionaalse vastutuse ning soodustab kontrollimatut ja ebaseaduslikku liikumist teistesse liikmesriikidesse. Eesmärk on, et liidul oleks rände jätkusuutlikuks haldamiseks töökindel ja tulemuslik süsteem, mis tugineb vastutuse ja solidaarsuse põhimõttele. Euroopa komisjon on tunnistanud Euroopa rände tegevuskavas EASO tähtsat rolli tugeva ühise varjupaigapoliitika arendamisel ja säilitamisel. Komisjon leiab, et EASO võiks parandada praktilist koostööd, saada päritoluriigi teabe keskseks kontaktpunktiks, et aidata kaasa ühetaolisemate otsuste tegemisele, võtta olulisi meetmed seoses koolitusega ja luua spetsiaalseid riigiasutuste võrgustikke, et edendada operatiivkoostööd varjupaigaga seotud küsimustes. Oma 6. aprilli 2016. aasta teatises teatas komisjon, et teeb ettepaneku suurendada EASO volitusi, nii et sellel oleks uus roll poliitika elluviimises ja võimalus jõulisemalt tegutseda. See saavutatakse jälgimismehhanismi abil, millega hinnatakse Euroopa ühise varjupaigasüsteemi nõuete järgimist ja muude selliste oluliste ülesannete täitmist nagu päritoluriigi teabe esitamine ja analüüsimine, Dublini süsteemi jaotuskvoodi rakendamine ning sekkumine liikmesriikide toetuseks hädaolukordades või juhul, kui vajalikke parandusmeetmeid ei ole võetud. Käesoleva ettepaneku eesmärk on anda Euroopa Liidu Varjupaigaametile vajalikud vahendid, et see saaks areneda ametiks, mis hõlbustab Euroopa ühise varjupaigasüsteemi rakendamist ja parandab selle toimimist. Ettepanek täiendab varjupaigavaldkonna õigusakte ja poliitikavahendeid, eelkõige seoses varjupaigamenetlustega, rahvusvahelise kaitse saamise kriteeriumidega, Dublini süsteemiga, ümberpaigutamisega ja ümberasustamisega.

•Kooskõla liidu muude poliitikavaldkondadega

Käesolev ettepanek on kooskõlas rände paremat haldamist käsitleva laiaulatusliku pikaajalise poliitikaga, mille komisjon on sätestanud Euroopa rände tegevuskavas, kus president Junckeri poliitilistest suunistest on välja arendatud hulk neljal sambal põhinevaid sidusaid ja vastastikku tugevdavaid algatusi. Kõnealused sambad on ebaseadusliku rände stiimulite vähendamine, välispiiride kindlustamine ja elude päästmine, tugev varjupaigapoliitika ning uus seadusliku rände poliitika. Käesoleva ettepanekuga jätkatakse Euroopa rände tegevuskava elluviimist, eelkõige liidu varjupaigapoliitika tugevdamise osas, kuivõrd Euroopa Liidu Varjupaigaamet tagab Euroopa ühise varjupaigasüsteemi täieliku ja sidusa rakendamise.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus

Seadusandliku ettepaneku alus on Euroopa Liidu toimimise lepingu artikli 78 lõiked 1 ja 2.

•Subsidiaarsus